โดยส่วนใหญ่แล้วการกินเนื้อของออฟมักจะไป แถวเกษตร แต่ครั้งนี้ขอแหวกแนวกันหน่อยค่า โดยการมาทานเนื้อย่างที่ร้านเนื้อย่างโคขุนคุณทอง โพนยางคำ สาขาพระราม 5 ซึ่งเป็นร้านสาขาของนวลจันทร์ที่ไปกินเป็นส่วนใหญ่ ต้องบอกว่าการเดินทางไปนั้นค่อนข้างไกลทีเดียว แต่ครั้งนี้ไปทานกับพี่ๆที่ทำงานเอารถกันไปหลายคันเลยค่ะ ก็เลยสะดวกขึ้นมาไม่งั้นถ้าให้นั่งแท็กซี่ไปเองออฟคงต้องโบกมือลาเลยค่ะ เพราะว่าต้องข้ามจังหวัดกันไปกินที่นนทบุรีเลย ตอนเห็นเสาบอกเขตสิ้นสุดกรุงเทพยังว้าวอยู่เลย ว่านี่เพื่อเนื้อฉันถ่อมากินไกลถึงนี้เลยทีเดียว

>> บรรยากาศของร้านโคขุนคุณทอง โพนยางคำ สาขาพระราม 5
เมื่อจอดรถเรียบร้อยแล้ว โดยทางร้านเนื้อย่างโคขุนคุณทอง โพนยางคำ สาขาพระราม 5 นั้นสามารถจอดริมถนนหน้าร้าน หรือว่าไปจอดที่จอดรถด้านหลังร้านได้ ก็เดินเข้าทางหน้าร้าน หรือถ้าจอดหลังร้านก็เข้าจากหลังร้านเลยก็ได้ค่ะ มันจะมาทะลุตรงห้องน้ำพอดี

ลักษณะของโต๊ะ เก้าอี้และการจัดร้านก็คล้ายกับร้านที่สาขานวลจันทร์มากๆค่ะ เรียกได้ว่าโคลนนิ่งกันมาเลยทีเดียว แต่จะต่างกันตรงที่ว่าสาขานี้ดูจะไม่แออัดเท่านวลจันทร์ แต่ก็ยังมีลูกค้าน้อยกว่าด้วยค่ะ

ร้านเนื้อย่างโคขุนคุณทอง โพนยางคำ สาขาพระราม 5 ก็มีโปรเจ็คเตอร์ขนาดใหญ่เอาไว้ฉายฟุตบอลหรือละครให้ลูกค้าดูเหมือนกันด้วยค่ะ

>> เมนูของร้านโคขุนคุณทอง โพนยางคำ สาขาพระราม 5
เมนูของร้านเนื้อย่างโคขุนคุณทอง โพนยางคำ สาขาพระราม 5 นั้นเหมือนเอามาจากนวลจันทร์เลยค่ะ ถ้าใครไปทานที่สาขานวลจันทร์มาแล้วก็คงรู้ว่าไม่แตกต่างเลยทีเดียว แต่อาจจะดูใหม่กว่านิดหน่อย เพราะสาขานวลจันทร์นี่ เมนูก็คงไม่ต่างอะไรจากการผ่านสมรภูมิการรบของคนกินเนื้อทั้งหลายที่แห่กัน ไปอย่างคับคั่งค่ะ

>> บทสรุปของการทานเนื้อที่ร้านโคขุนคุณทอง โพนยางคำ สาขาพระราม 5

สรุปแล้วออฟรู้สึกว่าบรรยากาศ เมนู รสชาติเนื้อและอาหารต่างๆ ของที่สาขาพระราม 5 นั้นไม่ต่างจากนวลจันทร์เลยค่ะ แต่สิ่งที่ต่างจนรู้สึกได้คือการให้บริการของพนักงาน เพราะว่าที่นวลจันทร์นั้นจะมีพนักงานค่อนข้างมาก เดินกันขวักไขว่ เรียกหาง่าย แต่ครั้งนี้อาจจะเป็นเพราะว่าโต๊ะที่นั่งของออฟนั้น แยกออกมาจากส่วนหลักอีกที ทำให้พนักงานไม่ค่อยเดินมาแถวนี้เท่าไหร่ บางทีต้องเดินออกไปเรียกด้วย

สำหรับเรื่องเนื้อที่ทานนั้น ครั้งนี้ไม่ได้ทานแบบบุฟเฟ่ต์ก็เลยสั่งสันนอก และสันกลางมาทานเยอะกว่าปกติ ซึ่งออฟคิดว่ารสชาติมันกลมกล่อม เหมาะกับคนที่อยากทานเนื้อที่นุ่มลิ้น แต่ราคาก็จะแพงกว่าเนื้ออื่นๆ อยู่เหมือนกัน แต่ยังไงก็แนะนำให้สั่งมาลองทานดูนะคะ